
Pakuotės lapelis: informacija pacientui

Dapagliflozin Accord 5 mg plėvele dengtos tabletės
Dapagliflozin Accord 10 mg plėvele dengtos tabletės
dapagliflozinas (dapagliflozinum)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1. Kas yra Dapagliflozin Accord ir kam jis vartojamas
2. Kas žinotina prieš vartojant Dapagliflozin Accord
3. Kaip vartoti Dapagliflozin Accord
4. Galimas šalutinis poveikis
5. Kaip laikyti Dapagliflozin Accord
6. Pakuotės turinys ir kita informacija


1. Kas yra Dapagliflozin Accord ir kam jis vartojamas

Kas yra Dapagliflozin Accord
Dapagliflozin Accord sudėtyje yra veikliosios medžiagos – dapagliflozino. Jis priklauso vaistų, vadinamų natrio ir gliukozės vienos krypties nešiklio (angl. sodium glucose co-transporter-2, SGLT2) inhibitoriais, grupei. Šie vaistai blokuoja SGLT2 baltymą inkstuose. Jį užblokavus, iš organizmo su šlapimu pašalinami cukrus (gliukozė), druska (natris) ir vanduo.

Kam vartojamas Dapagliflozin Accord
Dapagliflozin Accord yra skirtas:

· 2 tipo cukrinio diabeto gydymui:
· suaugusiesiems ir vaikams nuo 10 metų;
· kai 2 tipo cukriniam diabetui kontroliuoti nepakanka dietos ir fizinio krūvio;
· Dapagliflozin Accord gali būti vartojamas atskirai arba kartu su kitais vaistais nuo cukrinio diabeto;
· vartojant šio vaisto, svarbu toliau laikytis gydytojo, vaistininko arba slaugytojo nurodymų dėl dietos ir fizinio krūvio.

· Širdies nepakankamumo gydymui:
· suaugusiesiems (nuo 18 metų), kurių širdis nepumpuoja kraujo taip gerai kaip turėtų.

· Lėtinės inkstų ligos gydymui:
· suaugusiesiems, kurių inkstų funkcija sutrikusi.

Kas yra 2 tipo cukrinis diabetas ir kaip padeda Dapagliflozin Accord?
· Sergant 2 tipo cukriniu diabetu, organizmas gamina per mažai insulino arba nesugeba jo tinkamai panaudoti. Dėl to padidėja cukraus kiekis kraujyje. Todėl gali pasireikšti rimtų komplikacijų – širdies arba inkstų liga, aklumas, rankų ir kojų kraujotakos pablogėjimas.
· Dapagliflozin Accord šalina cukraus perteklių iš organizmo. Be to, šis vaistas gali padėti išvengti širdies ligos.

Kas yra širdies nepakankamumas ir kaip juo sergant padeda Dapagliflozin Accord?
· Šios rūšies širdies nepakankamumas pasireiškia tuomet, kai širdis nepumpuoja kraujo į plaučius ir kitas organizmo dalis taip gerai kaip turėtų. Dėl to gali pasireikšti sunkių sutrikimų ir prireikti gydymo ligoninėje.
· Dažniausi širdies nepakankamumo simptomai yra dusulys, nuolatinis nuovargis arba didelis nuovargis ir kulkšnių patinimas.
· Dapagliflozin Accord padeda išvengti širdies nepakankamumo pasunkėjimo ir palengvina simptomus. Šis vaistas gali sumažinti poreikį vykti į ligoninę ir padėti kai kuriems pacientams išgyventi ilgiau.

Kas yra lėtinė inkstų liga ir kaip ja sergant padeda Dapagliflozin Accord?
· Sergant lėtine inkstų liga, palaipsniui gali silpnėti inkstų funkcija. Todėl jie nebegali valyti ir filtruoti kraujo kaip turėtų. Dėl inkstų funkcijos silpnėjimo gali sunkiai sutrikti sveikata ir tekti gydytis ligoninėje.
· Dapagliflozin Accord padeda apsaugoti inkstus, kad jų funkcija nesilpnėtų. Tai gali padėti prailginti kai kurių pacientų gyvenimą.


2. Kas žinotina prieš vartojant Dapagliflozin Accord

Dapagliflozin Accord vartoti draudžiama
· jeigu yra alergija dapagliflozinui arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės
Nedelsdami kreipkitės į gydytoją arba artimiausią ligoninę

Diabetinė ketoacidozė:
· Jeigu sergate cukriniu diabetu ir Jums pasireiškė pykinimas ar vėmimas, pilvo skausmas, didelis troškulys, dažnas ir gilus kvėpavimas, sutriko orientacija, atsirado neįprastas mieguistumas ar silpnumas, saldus kvapas iš burnos, saldus ar metalo skonis, pakito šlapimo ar prakaito kvapas arba greitai pradėjo mažėti Jūsų svoris.
· Šie simptomai gali rodyti diabetinę ketoacidozę – retą, bet sunkią ir kartais gyvybei pavojingą būklę, kuri gali pasireikšti sergant cukriniu diabetu, kai padidėja ketoninių kūnų kiekis šlapime ar kraujyje (tai nustatoma tiriant kraują).
· Diabetinės ketoacidozės rizika gali padidėti ilgai badaujant, piktnaudžiaujant alkoholiniais gėrimais, netekus daug skysčių (dehidratacija), greitai sumažinus insulino dozę arba padidėjus jo poreikiui dėl didelės apimties operacijos arba sunkios ligos).
· Vartojant Dapagliflozin Accord, diabetinė ketoacidozė gali pasireikšti net kai cukraus kiekis kraujyje yra normalus.
Įtarę, kad Jums pasireiškė diabetinė ketoacidozė, nedelsdami kreipkitės į gydytoją arba artimiausią ligoninę, o šio vaisto nevartokite.

Tarpvietės nekrozinis fascitas:
· Nedelsdami pasikonsultuokite su gydytoju, jeigu pasireikštų simptomų derinys, kurį sudaro skausmas, skausmingumas, paraudimas ar patinimas lytinių organų srityje arba tarp jų ir išeinamosios angos kartu su karščiavimu ar bendru negalavimu. Šie simptomai gali rodyti retą, bet sunkią ir net galinčią sukelti pavojų gyvybei infekciją, vadinamą tarpvietės nekrozuojančiu fascitu (Fournier gangrena), dėl kurios suyra poodinis audinys. Fournier gangreną reikia skubiai gydyti.

Pasitarkite su gydytoju, vaistininku arba slaugytoju, prieš pradėdami vartoti Dapagliflozin Accord
· jeigu Jūs sergate 1 tipo diabetu (juo dažniausiai susergama jauname amžiuje, kai organizmas visai negamina insulino) – šiai ligai gydyti Dapagliflozin Accord vartoti negalima;
· jeigu sergate cukriniu diabetu ir turite inkstų problemų – tuomet Jūsų gydytojas gali patarti Jums vartoti papildomą arba kitą vaistą cukraus kiekiui kraujyje reguliuoti;
· jeigu turite kepenų problemų – tuomet Jūsų gydytojas gali skirti mažesnę pradinę šio vaisto dozę;
· jeigu vartojate kraujospūdį mažinančių (antihipertenzinių) vaistų arba Jūsų kraujospūdis buvo ar yra sumažėjęs (ši būklė vadinama hipotenzija). Daugiau informacijos apie tai pateikiama žemiau, skyriuje „Kiti vaistai ir Dapagliflozin Accord“;
· jeigu cukraus kiekis Jūsų kraujyje yra labai didelis (dėl jo gali pasireikšti dehidratacija – per didelio skysčio kiekio netekimas). Galimi dehidratacijos požymiai išvardyti 4 skyriuje. Jeigu jaučiate bent vieną iš šių išvardytų sutrikimų, apie tai pasakykite gydytojui, prieš pradėdami vartoti Dapagliflozin Accord;
· jeigu pykina, vemiate arba pradėjote karščiuoti arba negalite valgyti ar gerti. Šios būklės gali sukelti dehidrataciją (skysčių netekimą). Tokiu atveju gydytojas gali patarti Jums laikinai (kol šie sutrikimai praeis) nutraukti Dapagliflozin Accord vartojimą, kad organizmas neprarastų per daug skysčio;
· jeigu Jums dažnai kartojasi šlapimo takų infekcijos.

Jeigu Jums yra kuri nors iš anksčiau išvardytų problemų arba dėl to abejojate, tai prieš pradėdami vartoti Dapagliflozin Accord pasitarkite su gydytoju, vaistininku arba slaugytoju.

Cukrinis diabetas ir pėdų priežiūra
Jeigu Jūs sergate cukriniu diabetu, tai svarbu reguliariai tikrinti pėdas ir laikytis visų kitų sveikatos priežiūros specialistų patarimų dėl jų priežiūros.

Gliukozė šlapime
Vartojant Dapagliflozin Accord dėl jo poveikio bus teigiamas cukraus (gliukozės) šlapime mėginys.

Vaikams ir paaugliams
Dapagliflozin Accord galima vartoti 10 metų ir vyresniems vaikams 2 tipo cukriniam diabetui gydyti. Jaunesniems kaip 10 metų vaikams duomenų nėra.

Vaikų ir paauglių iki 18 metų širdies nepakankamumui ar lėtinei inkstų ligai gydyti Dapagliflozin Accord vartoti nerekomenduojama, kadangi jo poveikis šiems pacientams netirtas.

Kiti vaistai ir Dapagliflozin Accord
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui, vaistininkui arba slaugytojui.
Gydytojui pasakyti ypač svarbu:
· jeigu Jūs vartojate vaistų, skatinančių vandens pasišalinimą iš organizmo (diuretikų);
· jeigu Jūs vartojate kitų cukraus kiekį kraujyje mažinančių vaistų, pvz., insulino arba sulfonilkarbamido darinių grupės. Gydytojas gali patarti sumažinti šių vaistų dozes, kad per daug nesumažėtų cukraus kiekis Jūsų kraujyje (t.y. kad išvengtumėte hipoglikemijos);
· jeigu Jūs vartojate vaisto, kurio sudėtyje yra ličio (Dapagliflozin Accord gali sukelti ličio kiekio kraujyje sumažėjimą).

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šio vaisto pasitarkite su gydytoju arba vaistininku. Pastojus reikia nutraukti šio vaisto vartojimą, kadangi antrą ir trečią nėštumo trimestrus jis nerekomenduojamas. Kaip geriausia reguliuoti cukraus kiekį kraujyje nėštumo laikotarpiu, klauskite gydytojo.

Jeigu žindote arba norite žindyti kūdikį, tai prieš vartodama šio vaisto pasitarkite su gydytoju. Žindymo laikotarpiu Dapagliflozin Accord vartoti negalima. Ar šio vaisto išsiskiria į gydytų moterų pieną, nežinoma.

Vairavimas ir mechanizmų valdymas
Dapagliflozin Accord gebėjimo vairuoti ir valdyti mechanizmus neveikia arba veikia nereikšmingai.

Vartojant šio vaisto kartu su kitais (sulfonilkarbamido dariniu arba insulinu), gali per daug sumažėti cukraus kiekis kraujyje (pasireikšti hipoglikemija) ir atsirasti tokių simptomų (drebulys, prakaitavimas, regos sutrikimų), dėl kurių gali sutrikti Jūsų gebėjimas vairuoti ir valdyti mechanizmus.

Jeigu vartojant Dapagliflozin Accord Jums pasireiškia svaigulys, tai nevairuokite ir nedirbkite su jokiais įrankiais ar mechanizmais.

Dapagliflozin Accord sudėtyje yra laktozės
Dapagliflozin Accord sudėtyje yra laktozės (pieno cukraus). Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3. Kaip vartoti Dapagliflozin Accord

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją, vaistininką arba slaugytoją.

Kiek šio vaisto vartoti?
· Rekomenduojama dozė yra viena 10 mg tabletė 1 kartą per parą.
· Jeigu Jums yra kepenų sutrikimų, gydytojas gali nurodyti pradėti gydymą nuo 5 mg dozės.
· Reikiamo stiprumo tabletes Jums paskirs gydytojas.

Šio vaisto vartojimas
· Tabletę reikia nuryti nepažeistą, užgeriant puse stiklinės vandens.
· Tabletes galima gerti su maistu arba nevalgius.
· Šias tabletes galima gerti bet kuriuo paros metu, tačiau stenkitės tą daryti kasdien tuo pačiu laiku – tai padės prisiminti.

Jūsų gydytojas gali nurodyti vartoti Dapagliflozin Accord kartu su vienu ar keliais kitais vaistais. Prisiminkite, kad ir kitų vaistų būtina vartoti taip, kaip nurodė gydytojas. Tai padės užtikrinti geriausią poveikį Jūsų sveikatai.

Dieta ir fizinis krūvis gali padėti organizmui geriau panaudoti kraujyje esantį cukrų. Jeigu Jūs sergate cukriniu diabetu, tai vartojant Dapagliflozin Accord, svarbu toliau laikytis gydytojo rekomenduotos dietos ir vykdyti fizinio krūvio programą.

Ką daryti pavartojus per didelę Dapagliflozin Accord dozę
Jeigu išgertumėte per daug Dapagliflozin Accord tablečių, nedelsdami pasitarkite su savo gydytoju arba vykite į ligoninę. Pasiimkite su savimi vaisto pakuotę.

Pamiršus pavartoti Dapagliflozin Accord
Ką daryti užmiršus išgerti tabletę, priklauso nuo to, kiek liko laiko iki kitos dozės.
· Jeigu iki kitos dozės liko 12 val. arba daugiau, tai praleistą Dapagliflozin Accord dozę išgerkite iškart prisiminę, o kitą dozę gerkite įprastu laiku.
· Jeigu iki kitos dozės liko mažiau kaip 12 val., tai užmirštą dozę praleiskite, o kitą gerkite įprastu laiku.
· Negalima vartoti dvigubos Dapagliflozin Accord dozės norint kompensuoti praleistąją.

Nustojus vartoti Dapagliflozin Accord
Nenutraukite Dapagliflozin Accord vartojimo, prieš tai nepasitarę su gydytoju. Jeigu sergate cukriniu diabetu, tai nevartojant šio vaisto, gali padidėti cukraus kiekis Jūsų kraujyje.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami kreipkitės į gydytoją arba artimiausią ligoninę, jeigu pasireikštų kuris nors iš šių šalutinių poveikių:

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· angioneurozinė edema, kurios požymiai yra šie:
· veido, liežuvio ar gerklės patinimas;
· pasunkėjęs rijimas;
· dilgėlinė ir kvėpavimo sutrikimai.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· diabetinė ketoacidozė, kurios požymiai yra šie (taip pat žr. 2 skyriuje „Įspėjimai ir atsargumo priemonės“):
· padidėjęs ketoninių kūnų kiekis šlapime ar kraujyje;
· pykinimas ar vėmimas;
· pilvo skausmas;
· didelis troškulys;
· dažnas ir gilus kvėpavimas;
· sutrikusi orientacija;
· neįprastas mieguistumas ar nuovargis;
· saldus kvapas iš burnos, saldus ar metalo skonis joje arba pakitęs šlapimo ar prakaito kvapas;
· greitas kūno svorio mažėjimas.
Tokių poveikių gali pasireikšti nepriklausomai nuo cukraus kiekio kraujyje. Jų atsiradus gydytojas gali nuspręsti laikinai arba visam laikui nutraukti Dapagliflozin Accord vartojimą.

· tarpvietės nekrozuojantis fascitas (Fournier gangrena) – sunki lytinių organų arba srities tarp jų ir išeinamosios angos minkštųjų audinių infekcija (pasireiškia labai retai).

Nutraukite Dapagliflozin Accord vartojimą ir kiek įmanoma greičiau kreipkitės į gydytoją, jeigu pastebėtumėte kurį nors iš šių sunkių poveikių:

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· šlapimo takų infekcija 
Sunkios šlapimo takų infekcijos požymiai yra šie:
· karščiavimas ir (arba) drebulys;
· deginimo pojūtis šlapinantis;
· nugaros ar šono skausmas.
Nedažnais atvejais šlapime gali atsirasti kraujo. Jei jo pastebėtumėte, nedelsdami pasakykite gydytojui.

Kiek įmanoma greičiau kreipkitės į gydytoją, jeigu Jums pasireikštų kuris nors iš toliau išvardytų šalutinių poveikių:

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· sumažėjęs cukraus kiekis kraujyje (hipoglikemija) – tai atsitinka labai dažnai (ne rečiau kaip 1 iš 10 cukriniu diabetu sergančių pacientų, vartojančių šio vaisto kartu su sulfonilkarbamido dariniais arba insulinu).
Sumažėjusio cukraus kiekio kraujyje požymiai yra šie:
· drebulys, prakaitavimas, didelis nerimas, dažni širdies susitraukimai;
· alkis, galvos skausmas, pakitęs matymas;
· pakitusi nuotaika ar sutrikusi orientacija.
Ką daryti sumažėjus cukraus kiekiui kraujyje arba pastebėjus kurį nors iš pirmiau išvardytų požymių, pasakys gydytojas.

Kitas šalutinis poveikis, kuris gali pasireikšti vartojant Dapagliflozin Accord
Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· lytinių organų (varpos ar makšties) infekcija (pienligė) (galimi jos požymiai yra dirginimas, niežulys, neįprastos išskyros ar kvapas);
· nugaros skausmas;
· padidėjęs šlapimo kiekis ar padažnėjęs šlapinimasis;
· pakitęs cholesterolio ar kraujo riebalų kiekis (nustatomas tyrimais);
· padidėjęs raudonųjų kraujo kūnelių kiekis (nustatomas tyrimais);
· sumažėjęs inkstų kreatinino klirensas (nustatomas tyrimais) – pradedant gydyti;
· svaigulys;
· bėrimas.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· per didelis skysčių netekimas iš organizmo (dehidratacija), dėl kurio burna gali pasidaryti labai sausa ar lipni, sumažėti arba visai neišsiskirti šlapimo, padažnėti širdies plakimas;
· troškulys;
· vidurių užkietėjimas;
· naktiniai prabudimai šlapintis;
· sausa burna;
· sumažėjęs kūno svoris;
· padidėjęs kreatinino kiekis (nustatomas laboratoriniais tyrimais) – pradedant gydyti;
· padidėjęs šlapalo kiekis (nustatomas laboratoriniais tyrimais).

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· inkstų uždegimas (kanalėlių ir intersticinio audinio nefritas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Dapagliflozin Accord

Šį vaistą laikykite vaikams nepastebimoje ir nepasiekiamoje vietoje.

Ant lizdinės plokštelės ar dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Dapagliflozin Accord sudėtis
· Veiklioji medžiaga yra dapagliflozinas.
Kiekvienoje plėvele dengtoje tabletėje yra 5 mg arba 10 mg dapagliflozino.
· Pagalbinės medžiagos yra:
· tabletės šerdis: mikrokristalinė celiuliozė (Vivapur 101), laktozė bevandenė, magnio aliuminio metasilikatas, polisorbatas 80, hidroksipropilceliuliozė (mažai pakeista), mikrokristalinė celiuliozė (PH-112), koloidinis silicio dioksidas, magnio stearatas;
· tabletės plėvelė: iš dalies hidrolizuotas polivinilo alkoholis (E1203), titano dioksidas (E171), makrogolis (E1521), talkas (E553b), geltonasis geležies oksidas (E172).

Dapagliflozin Accord išvaizda ir kiekis pakuotėje
Dapagliflozin Accord 5 mg plėvele dengtos tabletės yra geltonos, abipus išgaubtos, maždaug 7 mm skersmens, apvalios, plėvele dengtos tabletės, kurių vienoje pusėje yra įspausta „120“.

Dapagliflozin Accord 10 mg plėvele dengtos tabletės yra geltonos, abipus išgaubtos, maždaug 11 mm x 8mm dydžio, deimanto formos, plėvele dengtos tabletės, kurių vienoje pusėje yra įspausta „121“.

Dapagliflozin Accord 5 mg ir 10 mg plėvele dengtos tabletės yra tiekiamos oPA/Alu/PVC//Alu lizdinėse plokštelėse, kuriose yra 30, 90 arba 100 plėvele dengtų tablečių, arba oPA/Alu/PVC//Alu kalendorinėse lizdinėse plokštelėse, kuriose yra 14, 28 arba 98 plėvele dengtos tabletės.

Gali būti tiekiamos ne visų dydžių pakuotės.

Registruotojas
Accord Healthcare B.V.
Winthontlaan 200 
3526 KV Utrecht
Nyderlandai

Gamintojas
Accord Healthcare Polska Sp. z.o.o.
Ul. Lutomierska 50, 95-200, Pabianice, 
Lenkija

arba

Accord Healthcare B.V. 
Winthontlaan 200, 3526 KV Utrecht, 
Nyderlandai

arba

Pharmadox Healthcare Limited, 
KW20A Kordin Industrial Park, Paola, PLA 3000,
Malta

arba

Fundacio Privada Dau,
Calle Lletra C De La Zona Franca 12-14,
Poligono Industrial De La Zona Franca De Barcelona,
Barcelona 08040,
Ispanija


Šis vaistas Europos ekonominės erdvės valstybėse narėse registruotas tokiais pavadinimais:

	Austrija
	Dapagliflozin Accord 10 mg Filmtabletten

	Vokietija
	Dapagliflozin Accord 5 mg Filmtabletten
Dapagliflozin Accord 10 mg Filmtabletten

	Suomija
	Dapagliflozin Accord

	Latvija
	Dapagliflozin Accord 5 mg apvalkotās tabletes
Dapagliflozin Accord 10 mg apvalkotās tabletes

	Švedija
	Dapagliflozin Accord

	Danija
	Dapagliflozin Accord

	Estija
	Dapagliflozin Accord

	Norvegija
	Dapagliflozin Accord

	Lietuva
	Dapagliflozin Accord 5 mg plėvele dengtos tabletės
Dapagliflozin Accord 10 mg plėvele dengtos tabletės

	Nyderlandai
	Dapagliflozine Accord 5 mg filmomhulde tabletten
Dapagliflozine Accord 10 mg filmomhulde tabletten

	Kipras
	Dapagliflozin Accord 10 mg επικαλυμμένα με λεπτό υμένιο δισκία

	Italija
	Dapagliflozin Accord

	Bulgarija
	Dapagliflozin Accord 10 mg film-coated tablets
Дапаглифлозин Акорд 10 mg филмирани таблетки

	Čekija
	Dapagliflozin Accord

	Lenkija
	Dapagliflozin Accord

	Kroatija
	Dapagliflozin Accord 10 mg filmom obložene tablete

	Slovakija
	Dapagliflozin Accord 10 mg filmom obalené tablety

	Rumunija
	Dapagliflozin Accord 10 mg comprimate filmate

	Prancūzija
	DAPAGLIFLOZINE ACCORD 10 mg, comprimé pelliculé

	Airija
	Dapagliflozin Accord 5 mg film-coated tablets
Dapagliflozin Accord 10 mg film-coated tablets



Šis pakuotės lapelis paskutinį kartą peržiūrėtas 2026-08-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

